b'\n_START_ARTICLE_\nDarcl\xc3\xa9e (film)\n_START_SECTION_\nPrezentare\n_START_PARAGRAPH_\nRealizat \xc3\xaen 1961 de regizorul Mihai Iacob, filmul va fi ulterior nominalizat la Cannes Film Festival din 1961 pentru regie (Golden Palm). Bazat pe via\xc8\x9ba Haricleei Darcl\xc3\xa9e (interpretat\xc4\x83 de Silvia Popovici), filmul prezint\xc4\x83 de dragoste dintre Haricleea \xc8\x99i Iorgu (interpretat de Victor Rebengiuc). Povestea se desf\xc4\x83\xc8\x99oar\xc4\x83 pe fondul \xc3\xaencerc\xc4\x83rii (\xc8\x99i apoi reu\xc8\x99itei) Haricleei de a deveni o artist\xc4\x83  liric\xc4\x83 a epocii._NEWLINE_Proasp\xc4\x83t ie\xc8\x99it\xc4\x83 din pension, singurul lucru pe care eroina \xc8\x99i-l dorea era s\xc4\x83 ia lectii de canto. \xc3\x8en final, reu\xc8\x99e\xc8\x99te s\xc4\x83 apar\xc4\x83 pe c\xc3\xa2teva scene lirice ale \xc8\x9b\xc4\x83rii, fiind adulat\xc4\x83 de public, dar \xc3\xaen special de b\xc4\x83rba\xc8\x9bi, \xc3\xaen fa\xc8\x9ba c\xc4\x83rora \xc3\xae-\xc8\x99i ascundea timiditatea sa nativ\xc4\x83 prin r\xc3\xa2s. Un t\xc3\xa2n\xc4\x83r blond, zvelt \xc8\x99i vioi, Iorgu Hartulari, locotenent de artilerie, proasp\xc4\x83t divor\xc8\x9bat o "\xc3\xaenrobe\xc8\x99te". Se c\xc4\x83s\xc4\x83toresc, cunosc\xc3\xa2nd griji materiale deosebite, dar \xc8\x99i "gust\xc3\xa2nd" din plin sentimentul geloziei, ceea ce nu numai c\xc4\x83 nu o face s\xc4\x83 renun\xc8\x9be la muzic\xc4\x83, ci o ambi\xc8\x9bioneaz\xc4\x83 \xc8\x99i mai mult. Haricleea \xc3\xae\xc8\x99i \xc3\xaembog\xc4\x83\xc8\x9be\xc8\x99te repertoriul, exerseaz\xc4\x83 continuu, practic\xc4\x83 cu u\xc8\x99urin\xc8\x9b\xc4\x83 vocalizele zilnice \xc8\x99i dovede\xc8\x99te o amplitudine muzical\xc4\x83 deosebit\xc4\x83, c\xc3\xa2nt\xc3\xa2nd cu u\xc8\x99urin\xc8\x9b\xc4\x83 at\xc3\xa2t \xc3\xaen regim de sopran\xc4\x83 c\xc3\xa2t \xc8\x99i \xc3\xaen regim de mezzosopran\xc4\x83._NEWLINE_Filmul, inspirat din via\xc8\x9ba marii artiste lirice rom\xc3\xa2ne, subliniaz\xc4\x83 puterea, ambi\xc8\x9bia \xc8\x99i credin\xc8\x9ba cu care Haricleea a biruit toate obstacolele din calea ei prin talent, r\xc4\x83bdare, munc\xc4\x83, speran\xc8\x9b\xc4\x83 \xc8\x99i determinare.\n_START_SECTION_\nPrimire\n_START_PARAGRAPH_\nFilmul a fost vizionat de 3.201.869 de spectatori \xc3\xaen cinematografele din Rom\xc3\xa2nia, dup\xc4\x83 cum atest\xc4\x83 o situa\xc8\x9bie a num\xc4\x83rului de spectatori \xc3\xaenregistrat de filmele rom\xc3\xa2ne\xc8\x99ti de la data premierei \xc8\x99i p\xc3\xa2n\xc4\x83 la data de 31 decembrie 2014 alc\xc4\x83tuit\xc4\x83 de Centrul Na\xc8\x9bional al Cinematografiei.'